Period: Old Babylonian
Genre: Literary
Transliteration:
<SURFACE>
{d}en-lil₂-ba-ni lugal u₄ di nun-e-ne
šu dug₄-ga an-na
{d}en-lil₂-le il₂-la
{d}utu-gin₇
ud kur-kur-ra-ke₄
nam-nun-še₃ tu-ud
me šar₂ gu₂ e₃
zag an ki
uŋ₃ daŋal dur₂-ru-na-bi-še₃
igi du₈ {d}en-lil₂-la₂
{d}nin-lil₂-le ŋiš tuku
<unk> a sag₉
me-dim₂-ta nir-nir-ra
ešgiri₂ šibir
uŋ₃ šar₂ gal bi₂-tuš
{d}en-lil₂-ba-ni
dumu mah {d}en-ki-ke₄
sipad mas-su gal-zu
niŋ₂-zi-ŋal₂ tum₂-tum₂-mu
an-dul₃ daŋal
kur-kur-re si-a
nun mah-di
an gal-e pad₃-da
ama gal {d}nin-lil₂-le
nir-ŋal₂ ba...
{d}en-lil₂-ba-ni
nir hu-mu-un-ŋal₂-e-en
ka dug₃-ga
nundum inim-ma sag₉
...
dam kug {d}inana-ka
{d}asar-lu₂-hi
ŋeštug₂ mu-ra-an-šum₂
{d}nisaba
nin {d}nanibgal₂-e
bur-šu-um
ušbar{bar} {d}en-lil₂-la₂
nin...<unk>...
...zi...
saŋ-tun₃...
šu-gi...
munus kug...
...ŋiškim <unk> <unk>
im nam-til₃-la-ka
mu-ni bi₂-in-gub
ad gi₄-gi₄
ba-an-gi₄ ma-ra-ni-pad₃
nam-igi-ŋal₂
saŋ-e-eš mu-ra-rig₇
e₂-za-gin₃
e₂ <unk>{d}<unk> ka-ni
sa₂ pad₃-de₃
nam-še₃ mu-ri-in-tar
niŋ₂-si-sa₂
kalam-ma dalla ba-e-e₃
sag₉-ga-zu
kur-kur-ra im-me
{d}en-lil₂-ba-ni
ŋalga ŋeštug₂ dirig tuku
šag₄ kuš₂-u₃
di-zu <unk> še₃ ŋal₂
kug-zu niŋ₂-nam-ma
...
mas-su...
di saŋ gig₂-ga
si...
ka-aš bar-ra
bar-re-da-zu-ne
dug₄-ga-dug₄-ga
šag₄-ge inim ŋal₂-la
nu-ŋar-ra
tam-ma ba-e-zu
...sa₂ kug-sig₁₇-gin₇
mu-e-zalag-e
si nu-sa₂
ud za-hal-e ak-e
niŋ₂ kur₂ di
bi-iz-bi mu-e-gul
nam-tag-ga
du₈-u₃ tur₅-ra-bi mu-e-zu
šer₇-da-a
saŋ ŋiš nu-ub-ra-ra-an
tum₂-tum₂-mu ba-e-zu
inim mu-e-dug₃-dug₃
šag₄-la₂ sug₄
lu₂ zid ki aŋ₂-e
ne-saŋ sig₉-ga
še₂₉-eš₂ nu-di
šagina-zu
saŋ šul-a-lum la-ba-ak
erin₂-zu erin₂ kur₂-ra
a₂ bi₂-ib₂-ŋar
{ŋiš}tukul-zu
{ŋiš}tukul gaba-ri nu-tuku-am₃
tuš-a-zu-ne
kur-kur
gam-e-en
barag-barag-ga nam-gi₄-me-eš₃ a-ra-ak-ne
du₁₄ mu₂-mu₂ zi ba-ni-ib₂-gi₄-gi₄
gud šar₂-da udu šar₂-da
kug-sig₁₇ {na₄}gug za-gin₃-a-ta
e₂-gal-zu-še₃
ša-mu-ra-ab-ku₄-ku₄-ne
nundum-bi-a
ki su-ub ma-ra-ak-ne
{d}en-lil₂-ba-ni lugal
šag₄ iri-na dug₃-dug₃
nibru{ki}še₃
nesaŋ kaš₄ kar-re-me-en
še mah tum₃
e₂-kiš-nu-ŋal₂-me-en
ud šu₂-uš-e
muš₃ nu-tum₂-mu-bi-me-en
{d}en-lil₂-e
mu sa₄-me-en
{d}nin-lil₂-le
niŋ₂-u₄-rum-ni-me-en
{d}nin-urta
ur-saŋ kalag-ga {d}en-lil₂-la₂-ke₄
u₃-na gub
kur ki-bal-zu-še₃
gu₂-erim₂-ŋal₂
za-še₃ nu-ŋal₂-la
du₆-gin₇ mu-ra-an-du₈
zar-gin₇ mu-ra-an-sal
{d}nuska
en e₂-kur-e si
a₂ aŋ₂-ŋa₂ niŋ₂ sag₉-ga
...
diŋir-mah...u₃ kalam-ma
šag₄ daŋal-zu-še₃
nam...
gi-en₃-dur kud-da-zu
nam-en mu-ra-an-ak
{d}nanna en zil-le
dumu {d}en-lil₂-la₂
aga nam-til₃-la
saŋ-za ma-ra-ni-ge₄-en
{d}nu-dim₂-mud
diŋir saŋ du₃-zu
abzu-ta
he₂-ŋal₂ ma-ra-tah
{d}inana-ke₄
e₂-an-na-ka-ta
šag₄ hul₂-la
ŋiš-šub-ba-za mi-ni-in-ŋar
ki-nu₂ kug-ga-ni-še₃
gal-bi mi-ri-in-tum₂-mu
ŋi₆ u₃-na
ud mi-ni-ib₂-zal-zal-e-de₃
ama kalam-ma
{d}nin-i₃-si-in-na-ke₄
i₃-si-in{ki}a
ki šu-za mu-e-tag
{d}utu di-kud
lugal an ki-ke₄
u₃-luh saŋ gig₂-ga
zid-de₃-eš tum₂-tum₂-mu
šu-za ma-ra-ni-ge₄-en
...
...lugal
...
...sag₉ mu he₂-ŋal₂-la
ud giri₁₇-zal-la
il₂-la lugal-la
an-ta-ŋal₂-bi-me-en
ub-da 4(diš)-ba-ke₄
sizkur nam-lugal-la
mi₂ i-ri-in-dug₄
dub-sar umun₂ ak
...
e₂ na degₓ(RI)
kalam-ma-ka
za₃-mi₂-zu
ŋa₂-la
nam-ba-an-dag-ge

Cuneiform:
<SURFACE>
𒀭𒂗𒆤𒁀𒉌𒈗𒌓𒁲𒉣𒂊𒉈
𒋗𒅗𒂵𒀭𒈾
𒀭𒂗𒆤𒇷𒅍𒆷
𒀭𒌓𒁶
𒌓𒆳𒆳𒊏𒆤
𒉆𒉣𒂠𒌅𒌓
𒈨𒊹𒄘𒌓𒁺
𒍠𒀭𒆠
𒌧𒂼𒂉𒊒𒈾𒁉𒂠
𒅆𒂃𒀭𒂗𒆤𒇲
𒀭𒎏𒆤𒇷𒄑𒌇
<unk>𒀀𒊷
𒈨𒁶𒋫𒉪𒉪𒊏
𒂙𒌋𒂙
𒌧𒊹𒃲𒉈𒆪
𒀭𒂗𒆤𒁀𒉌
𒌉𒈤𒀭𒂗𒆠𒆤
𒉺𒇻𒈦𒋢𒃲𒍪
𒃻𒍣𒅅𒁺𒁺𒈬
𒀭𒊨𒂼
𒆳𒆳𒊑𒋛𒀀
𒉣𒈤𒁲
𒀭𒃲𒂊𒅆𒊒𒁕
𒂼𒃲𒀭𒎏𒆤𒇷
𒉪𒅅𒁀...
𒀭𒂗𒆤𒁀𒉌
𒉪𒄷𒈬𒌧𒅅𒂊𒂗
𒅗𒄭𒂵
𒅻𒅗𒈠𒊷
...
𒁮𒆬𒀭𒈹𒅗
𒀭𒍂𒇽𒄭
𒄑𒌆𒉿𒈬𒊏𒀭𒋧
𒀭𒊺𒉀
𒎏𒀭𒀭𒊺𒉀𒂊
𒁓𒋗𒌝
𒌰𒁇𒀭𒂗𒆤𒇲
𒎏...<unk>...
...𒍣...
𒊕𒂅...
𒋗𒄀...
𒊩𒆬...
...𒅆𒁾<unk><unk>
𒅎𒉆𒋾𒆷𒅗
𒈬𒉌𒉈𒅔𒁺
𒀜𒄄𒄄
𒁀𒀭𒄄𒈠𒊏𒉌𒅆𒊒
𒉆𒅆𒅅
𒊕𒂊𒌍𒈬𒊏𒉺𒄸𒁺
𒂍𒍝𒆳
𒂍<unk>𒀭<unk>𒅗𒉌
𒁲𒅆𒊒𒉈
𒉆𒂠𒈬𒊑𒅔𒋻
𒃻𒋛𒁲
𒌧𒈠𒈦𒄘𒃼𒁀𒂊𒌓𒁺
𒊷𒂵𒍪
𒆳𒆳𒊏𒅎𒈨
𒀭𒂗𒆤𒁀𒉌
𒃌𒄑𒌆𒉿𒋛𒀀𒌇
𒊮𒊨𒅇
𒁲𒍪<unk>𒂠𒅅
𒆬𒍪𒃻𒉆𒈠
...
𒈦𒋢...
𒁲𒊕𒈪𒂵
𒋛...
𒅗𒀸𒁇𒊏
𒁇𒊑𒁕𒍪𒉈
𒅗𒂵𒅗𒂵
𒊮𒄀𒅗𒅅𒆷
𒉡𒃻𒊏
𒌓𒈠𒁀𒂊𒍪
...𒁲𒆬𒄀𒁶
𒈬𒂊𒌓𒂊
𒋛𒉡𒁲
𒌓𒍝𒄬𒂊𒀝𒂊
𒃻𒉽𒁲
𒁉𒄑𒁉𒈬𒂊𒄢
𒉆𒋳𒂵
𒂃𒅇𒌅𒊏𒁉𒈬𒂊𒍪
𒉪𒁕𒀀
𒊕𒄑𒉡𒌒𒊏𒊏𒀭
𒁺𒁺𒈬𒁀𒂊𒍪
𒅗𒈬𒂊𒄭𒄭
𒊮𒇲𒋤
𒇽𒍣𒆠𒉘𒂊
𒉈𒊕𒋛𒂵
𒈂𒂠𒉡𒁲
𒄊𒀴𒍪
𒊕𒂄𒀀𒈝𒆷𒁀𒀝
𒂟𒍪𒂟𒉽𒊏
𒀉𒉈𒌈𒃻
𒄑𒆪𒍪
𒄑𒆪𒃮𒊑𒉡𒌇𒀀𒀭
𒆪𒀀𒍪𒉈
𒆳𒆳
𒃵𒂊𒂗
𒁈𒁈𒂵𒉆𒄄𒈨𒀊𒀀𒊏𒀝𒉈
𒈌𒊬𒊬𒍣𒁀𒉌𒌈𒄄𒄄
𒄞𒊹𒁕𒇻𒊹𒁕
𒆬𒄀𒎎𒍝𒄢𒍝𒆳𒀀𒋫
𒂍𒃲𒍪𒂠
𒊭𒈬𒊏𒀊𒆭𒆭𒉈
𒅻𒁉𒀀
𒆠𒋢𒌒𒈠𒊏𒀝𒉈
𒀭𒂗𒆤𒁀𒉌𒈗
𒊮𒌷𒈾𒄭𒄭
𒂗𒆤𒆠𒂠
𒉠𒁽𒋼𒀀𒊑𒈨𒂗
𒊺𒈤𒉐
𒂍𒆧𒉡𒅅𒈨𒂗
𒌓𒋙𒍑𒂊
𒈹𒉡𒁺𒈬𒁉𒈨𒂗
𒀭𒂗𒆤𒂊
𒈬𒄷𒈿𒈨𒂗
𒀭𒎏𒆤𒇷
𒃻𒌓𒀸𒉌𒈨𒂗
𒀭𒎏𒅁
𒌨𒊕𒆗𒂵𒀭𒂗𒆤𒇲𒆤
𒅇𒈾𒁺
𒆳𒆠𒁄𒍪𒂠
𒄘𒉈𒊒𒅅
𒍝𒂠𒉡𒅅𒆷
𒇯𒁶𒈬𒊏𒀭𒂃
𒇡𒁶𒈬𒊏𒀭𒊩
𒀭𒉺𒌆
𒂗𒂍𒆳𒂊𒋛
𒀉𒉘𒂷𒃻𒊷𒂵
...
𒀭𒈤...𒅇𒌧𒈠
𒊮𒂼𒍪𒂠
𒉆...
𒄀𒇷𒄙𒋻𒁕𒍪
𒉆𒂗𒈬𒊏𒀭𒀝
𒀭𒋀𒆠𒂗𒉣𒇷
𒌉𒀭𒂗𒆤𒇲
𒂇𒉆𒋾𒆷
𒊕𒍝𒈠𒊏𒉌𒄄𒂗
𒀭𒉡𒁶𒄷𒄭
𒀭𒊕𒆕𒍪
𒍪𒀊𒋫
𒃶𒅅𒈠𒊏𒈭
𒀭𒈹𒆤
𒂍𒀭𒈾𒅗𒋫
𒊮𒄾𒆷
𒄑𒊒𒁀𒍝𒈪𒉌𒅔𒃻
𒆠𒈿𒆬𒂵𒉌𒂠
𒃲𒁉𒈪𒊑𒅔𒁺𒈬
𒈪𒅇𒈾
𒌓𒈪𒉌𒌈𒉌𒉌𒂊𒉈
𒂼𒌧𒈠
𒀭𒎏𒉌𒋛𒅔𒈾𒆤
𒉌𒋛𒅔𒆠𒀀
𒆠𒋗𒍝𒈬𒂊𒋳
𒀭𒌓𒁲𒋻
𒈗𒀭𒆠𒆤
𒅇𒈛𒊕𒈪𒂵
𒍣𒉈𒌍𒁺𒁺𒈬
𒋗𒍝𒈠𒊏𒉌𒄄𒂗
...
...𒈗
...
...𒊷𒈬𒃶𒅅𒆷
𒌓𒅗𒉌𒆷
𒅍𒆷𒈗𒆷
𒀭𒋫𒅅𒁉𒈨𒂗
𒌒𒁕𒐉𒁀𒆤
𒀬𒉆𒈗𒆷
𒊩𒄿𒊑𒅔𒅗
𒁾𒊬𒌣𒀝
...
𒂍𒈾𒊑
𒌧𒈠𒅗
𒍠𒊩𒍪
𒂷𒆷
𒉆𒁀𒀭𒁖𒄀